b'\n_START_ARTICLE_\nMaletova jama\n_START_PARAGRAPH_\nMaletova jama, tudi Jama s slapom in Koro\xc5\xa1ica na hribu, je najve\xc4\x8dja jama v sklopu jam pri naselju Ocizla (okolica Kozine). To je po\xc5\xbeiralnik povr\xc5\xa1inskih vod iz obmo\xc4\x8dja vasi Beke, Ocizle in zaledja, po katerem voda pod nivojem zemeljskega povr\xc5\xa1ja potuje vse do Osapske doline ter Boljunca, kjer ponovno prite\xc4\x8de na plano._NEWLINE_Dostop do jame je iz vasi Ocizla, po ozna\xc4\x8deni poti pod cerkvico malo izven vasi. Najprej naletimo na udornico, ki se nahaja neposredno ob markirani poti. Na tem mestu spust v jamo brez ustrezne (jamarske oz. plezalne) opreme ni mogo\xc4\x8d. \xc4\x8ce pa nadaljujemo po markirani poti, na drugi strani bli\xc5\xbenjega kolovoza opazimo tablo, ki nas usmeri do Bla\xc5\xbeevega spodmola. Ta pa predstavlja enostavnej\xc5\xa1i vhod v jamo. Od tu je namre\xc4\x8d do udornice mogo\xc4\x8de priti po rovu, katerega zadnji del je lahko zalit z vodo le po obilnem de\xc5\xbeevju._NEWLINE_Iz udornice se rov v ob\xc4\x8dasnih nekajmetrskih skokih nadaljuje v globino, a je za napredovanje potrebna jamarska oprema._NEWLINE_Jama ima izrazito obliko odtoka, rovi med dvoranami so ozki, gladki in brez kapnikov. Kjer voda zastaja, je mnogo blata. V raz\xc5\xa1irjenih podzemnih prostorih se nahaja tudi stoje\xc4\x8da voda - manj\xc5\xa1a podzemna jezera.'